5 studierigtings wat vir jong mense 'n werk waarborg | Netwerk24
Deur Francois Williams 21 Junie 2018 06:01
Baie jong mense besluit op die oomblik wat hulle ná skool gaan studeer. Volg dié wenke.
Met werkloosheid onder die jeug op sowat 38% het Gary Epstein, besturende direkteur van EasyBiz QuickBooks, die volgende lys van beroepe opgestel wat jong mense moet oorweeg om hulself ekonomies te bemagtig.
Dis hierdie soort vaardighede wat die werkplek vereis en wat 'n prioriteit moet wees as jong mense besluit watter studierigting om in te slaan, meen Epstein.
1. Finansiële of rekeningkundige bestuurder
Alle ondernemings het finansiële afdelings en daar is altyd 'n vraag na hierdie vaardighede. Volgens die Suid-Afrikaanse Instituut vir Geoktrooieerde Rekenmeesters het Suid-Afrika 'n ekstra 22 000 gesertifiseerde rekenmeesters nodig om die huidige gaping in die vraag te vul.
2. Mediese dokter
Om aan die vereistes van 'n groeiende bevolking te voldoen, het die land se openbare en private gesondheidsorgsektor altyd 'n vraag na opgeleide dokters. Die dilemma is natuurlik dat opleidingsinstellings slegs 'n baie beperkte aantal studente per jaar tot dié studieveld toelaat.
3. Analitiese kundige
Sakeondernemings is toenemend afhanklik van tegnologie en versamel daagliks reusehoeveelhede inligting wat hulle stoor en moet ontleed. Die vordering in outomatisering het gelei tot 'n groot vraag na kundiges met ontledingsvaardighede.
Suid-Afrika lei volgens Epstein veels te min ingenieurs op, en sukkel om dié te behou wat hy wel oplei. Talle ingenieurstudente kies om na die buiteland te skuif, en die binnelandse markplek bied dus talle geleenthede vir ingenieurs wat hul vaardighede plaaslik wil toepas.
Vakkundiges soos werktuigkundiges, elektrisiëns of loodgieters is baie jare lank in groot aanvraag in Suid-Afrika. Daar is tans 'n tekort aan sowat 40 000 gekwalifiseerde vakkundiges in die land.